14 Februarie - Moenie te lank wag om by God te gaan rigting vra nie. - Jan van der Watt - www.bybelkennis.co.za
by Mitch Kalp · Published 14/02/2017 · Updated 27/01/2017
Mark 5:21-43 (fokus 5:21-23 en 35-43)
‘Uit sy hart uit het hy Jesus begin smeek: “My dogtertjie is besig om dood te gaan. Asseblief, kom vat net aan haar en ek weet sy sal bly leef. Asseblief!” Jesus is toe saam met hom.’ (5:23)
Vriende loop mekaar in die Kaap raak en die een man sê vir die ander een: “Ek het nie geweet julle kom Kaap toe nie; ek het gedog julle was oppad Durban toe”. Die vrou van die ander man antwoord: “Dit was die plan, maar Piet het geweier om rigting te vra”.
Dit is ook maar die verhaal van baie van ons se lewens. Ons is oppad iewers heen, maar ons is nie seker hoe om daar te kom nie. Daarom eindig ons dikwels waar ons nie wil wees nie – eenvoudig omdat ons nie pad wil vra nie. Ons wil niemand se raad vra of hulp hê nie. So reis ons dikwels in die lewe sonder ‘n geestelike kompas of padkaart.
Die mense in 5:23 en 29 was nie so nie. Hulle was nie bang om die pad te vra nie. So is hulle vinnig gehelp, want hulle het geweet waar om te vra.
Geestelik het ons die beste Gids. Jesus weet waarheen ons moet gaan en hoe ons daar moet kom. En Hy wil graag help. Daarom moet ons nie bang wees om te gaan vra nie, maar ook bereid wees om te luister.
Die pad wat die Here vir ons wys loop, deur die lewe. Om die waarheid te sê, die pad van die Here neem ons dikwels op reis na “onsself”. Om regtig die lewe voluit te kan leef moet ons onsself dikwels eers ontdek en vind. Jy moet eers vir jouself uitmaak wie jy is en waarheen jy oppad is. Dan begin die lewe ‘n avontuur raak, veral as jy ontdek dat jy nie alleen oppad is nie, maar dat die Here saam met jou is. Dan kan jy buitentoe kyk en die pad saam met ander begin geniet. Maar jy moet bereid wees om pad te vra as jy onseker begin raak of twyfel… jou hemelse Gids het die antwoorde.
As jy agterkom jou pad raak rof, vra maar weer rigting.
by Mitch Kalp · Published 14/04/2017 · Last modified 28/03/2017